Kacušika Hokusai

Kacušika Hokusai (葛飾北斎) (pôvodne zrejme Hokusai Kawamura) (* október-november 1760, Edo) – † 10. máj 1849) bol japonský umelec, maliar a drevorytec z obdobia Edo, ktorý sa narodil v dnešnom Tokiu.

Je autorom známeho 13-dielneho ilustrovaného diela „Hokusai manga“  a slávnej zbierky farebných tlačí „36 pohľadov na horu Fudži“ (bola vytvorená okolo rokov 1823-1829). Hokusai je považovaný za jedného z najtalentovanejších predstaviteľov umeleckého hnutia ukiyo-e (žáner farebnej tlače pomocu drevených doštičiek, alebo kociek, ktorý sa používal medzi 17. a 20. storočím) alebo „obrazov plávajúceho sveta“ (prechodné hľadanie potešenia, napr. vo svete divadiel, reštaurácií, čajovní, kurtizán a gejší). Hokusai je tiež známy vďaka  svojim dielam žánru shunga (čo je japonský štýl erotických malieb), ktoré v skutočnosti plnili funkciu akýchsi dobových reklamných inzerátov pre verejné domy a divadlá, predstavenia alebo portréty idolov či hercov a dievčat z čajovní.

Jeho rozsiahle dielo „Fukujuso“, séria 12-tich tlačí oslavujúcich zmyselnosť a náruživosť je považovaná za jedno z rozsahovo najväčších umeleckých prác vyhotovených v štýle erotickej maľby shunga. Hokusaiove umenie bolo dôležitým zdrojom inšpirácie pre mnohých európskych impresionistov akými boli Claude Monet, alebo americký umelec James McNeill Whistler. Hokusai aj Hiroshige výrazne ovplyvnili podobu celosvetovej krajinomaľby.
Napokon, Hokusaiovo meno je nezmazateľne zapísané vo Whistlerovej práci.

Životopis 
Hokusai sa narodil v Ede (dnešné Tokio) roku 1760, ktorému podľa tradičného japonského datovania zodpovedá  9. mesiac, 10. roku obdobia Horeki, ako syn  výrobcu zrkadiel Nakajima Issaia. Keď mal Hokusai osemnásť rokov, vstúpil ako učeň do umeleckej dielne Katsukawa Shunshoa, maliara a výrobcu farebných drevotlačí. Tam však jeho ignorovanie umeleckých postupov a výtvarných prejavov majstra v roku 1785  spôsobilo  jeho vylúčenie z dielne. Hokusaiova umelecká kariéra, však aj napriek tomu pokračovala, pretože bol veľmi talentovaným a čoskoro bol prijatý do dielní iných majstrov  a neskôr v dospelosti sa sám stal majstrom v žánri japonských farebných drevotlačí.

Medzi rokmi 1796 a 1802 vytvoril až 30 000 knižných ilustrácií, desiatky sérii farebných drevotlačí a stovky jednotlivých farebných obrazov. Pri voľbe vhodného námetu obrazu sa často inšpiroval obyčajným životom Japoncov, ich tradíciami a legendami. V roku 1824 vydal knihu „Nové podoby dizajnu“, ktorá  inšpirovala veľa vtedajších umelcov a mala vplyv aj na podobu vzorov pri zdobení látok tradičnou japonskou prešívacou technikou Sašiko. V  období medzi rokmi 1830 – 1840 vytvoril aj niektoré zo svojich najslávnejších prác.

Hokusai, ako každý umelec, sa nechával  inšpirovať rôznymi súdobými umeleckými štýlmi a umelcami, časom sa však forma jeho umeleckého vyjadrovania stala vskutku jedinečnou a vytvoril si svoj osobitý nezameniteľný štýl maľby.

Bol dychtivým študentom do konca života, a na smrteľnej posteli povedal: „Keby mi nebesá darovali ešte ďalších päť rokov, stal by som sa veľkým maliarom“. Zomrel 10. mája 1849.

Po jeho smrti sa niektoré kópie jeho prác dostali na Západ, a spolu s prácami ostatných ukiyo-e umelcov ovplyvnili umeleckú tvorbu takých západných majstrov ako Vincent van Gogh a Paul Gauguin. Mnohé práce japonských umelcov boli vyvezené do Európy, najmä do Paríža od druhej polovice 19. storočia. Práce japonských umelcov sa stali predmetom zberateľskej činnosti vtedajších milovníkov umenia zo Západu  a stali sa veľmi populárne medzi impresionistami ako Claude Monet, Edgar Degas a Henri de Toulouse-Lautrec, ktorých práce boli veľmi ovplyvňené japonským výtvarným prejavom.

Jedna z jeho najuznávanejších prác je „In the Hollow of a Wave off the Coast at Kanagawa“ (Dolu pod vlnami mimo pobrežia Kanagawy). Na obraze je veľká vlna pohlcujúca ľudí a lode, so vzdialenou horou Fudži v pozadí, ktorej veľkosť zmenšuje mohutnosť vlny. Hovorí sa, že to je momentka každodennej práce; možno vidieť prekvapených ľudí na loďkách, vezúcich ryby. Niekedy sa mylne hovorí o vlnách cunami (津波), ale presnejšie sa volajú okinami (沖波), čiže veľké vlny na šírom mori.

Práca 
Vďaka vysokému veku, ktorého sa Hokusai dožil, tvoril umelecky veľmi dlho, no svoje najdôležitejšie a najslávnejšie diela vytvoril až po 60. roku  života. Jeho najslávnejšia práca je séria farebných drevotlačí 36 pohľadov na horu Fudži (富嶽三十六景 Fugaku Sandžúrokkei) vytvorená v rokoch 1826 až 1833. Séria pozostávala pôvodne zo 46 obrazov (10 ďalších bolo neskôr pridaných, kvôli nadšenému prijatiu umeleckej série verejnosťou) zobrazujúcich kvety, vtáky a scenérie z legiend alebo každodenného života v spojení so zobrazením hory Fudži v pozadí námetu.

Rozsahovo najväčšou prácou Hokusaia je 15-dielna obrázová zbierka Hokusai Manga,  preplnená dômyselnými umeleckými zobrazeniami a charakterovými skicami, ktorá bola uverejnená v roku 1814. Štýl výtvarného zobrazovania nachádzajúci sa v tejto zbierke sa často považuje za hlavnú tvorivú inšpiráciu  pre moderný štýl kresby uplatňovanej v súčasných japonských komiksoch manga.

Galéria

Iné projekty 

Narodenia v 1760
Úmrtia v 1849
Japonskí maliari